Disse trygdebilførerne har kjørt seg fast hos NAV

- Folk må da heller kunne komme på besøk til deg, svarte NAV da Reidar Myrene søkte om å få bytte ut sin elleve år gamle trygdebil.

Oppdatert 13. august 2013

Artikkelen er over syv år gammel

Fakta om trygdebil Hvis du på grunn av sykdom, skade eller lyte ikke kan bruke offentlige kommunikasjonsmidler, så kan du ha krav på stønad til kjøp av bil.

Bilbehovet må eksempelvis skyldes reise til og fra arbeid eller utdanning, avlaste familie og hindre innleggelse i helseinstitusjon eller forhindre en isolert tilværelse.

Bilen må være minst elleve år før den kan byttes (åtte hvis du er i arbeid), uansett feil og mangler. Kun endring i helsetilstand gir grunnlag for mulig skifte av bil før brukstiden er ute.

Oppfyller du de alminnelige vilkårene for å få stønad til bil, så kan du også ha rett til stønad til kjøreopplæring.

Kilde: NAV Vis mer

Etter at VG fortalte om Nina T. Rasmussen fra Nøtterøy som ikke får ny trygdebil til tross for at den er forsøkt tilpasset og reparert for nær 500.000 kroner, har mange lesere delt sin frustrasjon med bakgrunn i lignende erfaringer.

I et dokument VG har tilgang til, skriver NAV at den MS-rammede 66-åringen fra Froland i Aust-Agder oppfyller alle krav; han sitter i rullestol, kan hverken stå oppreist eller gå, og han har et betydelig transportbehov. Likevel avslår de søknaden.

Les mer om tolv av historiene her

- Det blir stadig vanskeligere å finne lyspunkter når man møter så mye motstand, sier Reidar Myrene, som fikk følgende avslag:

«Folketrygdens siktemål er ikke å legge til rette for optimale løsninger».

NAV mener venner må kunne komme på besøk til ham, og at skyss til ærender må kunne utføres av kona.

- Det er helt bak mål.

Les NAV sitt generelle tilsvar til saken her.

INGEN FRIHET: Nav mener det holder at familie og venner har bil. SKJERMDUMP NAV-DOKUMENT



Husarrest

- Man blir satt i husarrest når hjelpemidlene ikke fungerer, opplever Trine og Bård Eiksund.

Etter at Bård ble invalid i en motorsykkelulykke i 1997, da han kolliderte med en bil som kom over i feil kjørefelt, er paret blant mange som har møtt hindringer i kampen om en verdig hverdag.

- Vi er så inderlig lei av å bruke de ressursene vi har til å leve på unødvendig energibruk i systemet, sier de til VG.

Firkantet eller forsvarlig? Diskutér med VGs lesere her

«Jeg opplever det samme akkurat nå, det er som å være i fengsel mens alle andre lever ute.»Sarah (23), Trondheim

«Folk blir hjulpet til å overleve, men når de skal begynne å leve møtes de av et system som gjør ting så vanskelig at de slites ut. Det er ikke slik det skal være».

Trine og Bård Eiksund (41), Herøy

«Dette går dessverre utover de som trenger det mest, og som har minst krefter å kjempe med».

June (30), Moss

SER FRUSTRASJONEN: Trine Eiksund (42) er nærmeste støttespiller for et trafikkoffer med trygdebil. FOTO: Privat



«Hvis det er slik at denne bilen er mer på verksted enn på veien så må NAV finne en bedre løsning for henne og skatte betalerne».

Julia Hansen

«Forkastelig at hjelpetrengende og syke skal være nødt til kjempe for få den hjelpen de har krav på»!Elisabeth Strøm

Byråkrati

Dag Hjørnerud (45) fra Spydeberg ble utsatt for en trafikkulykke i 1989. Han ble lam fra livet og ned, og ble avhengig av bil med plass til rullestolen. Han måtte vente lenge på trygdebil, og er så lei etter mange års kamp mot byråkratiet at han sier det rett ut:

- Alt man møter i NAV er folk som tror pengene blir tatt ut av deres egen lommebok. Når man er avhengig av NAV så er du i et rent helvete.

Dag er blant tolv funksjonshemmede som deler sine erfaringer med trygdebil med VGs lesere.

- Mye frustrasjon

- Vi opplever mye frustrasjon rundt regelverket knyttet til trygdebil, sier forbundsleder Arne Lein i Norges Handikapforbund (NHF).

MØTER SKJEBNENE: Forbundsleder Arne Lein i Norges Handikapforbund. FOTO: NHF



24.000 nordmenn kjører trygdebil i Norge i dag, ifølge NAVs fagavdeling. I møter med NHF-medlemmer over hele landet er trygdebilsystemet ofte et samtaletema.

- For mange funksjonshemmede er det å ha bil en forutsetning for å kunne bryte en isolert tilværelse, så lenge kollektivtilbudene ikke er tilpasset bevegelseshemmede, påpeker Lein.

De siste årene har den såkalte elleveårsregelen - regelen om at bilen må være minst elleve år før den kan skiftes ut uansett stand (åtte hvis man er i arbeid) - blitt utvidet.

- Tidligere var minimumsbrukstiden seks år, før den ble åtte, og nå elleve. Det kan være lang tid for en bil som brukes mye. Samtidig er det mange av brukerne som selv må betale vedlikehold og reparasjoner, og det kan oppleves svært belastet for en som er uføretrygdet.

Publisert: 13.08.13 kl. 10:44 Oppdatert: 13.08.13 kl. 12:13

Les også

Mer om Helse